80% नए मामले टॉप-5 राज्यों में मिले; शुरू हुई दो दिन की कोरोना मॉक ड्रिल
nationwide corona mock drill starts in government and private hospitals; देशभर में आज से दो दिन की कोरोना मॉक ड्रिल की शुरुआत होगी। स्वास्थ्य मंत्री मनसुख मंडाविया आज एम्स झज्जर का दौरा करेंगे। 
देश में बीते 24 घंटे में कोरोना के 5,880 केस सामने आए हैं। इस दौरान 14 लोगों की मौत हुई है, जबकि 3,481 लोग इस बीमारी से ठीक हुए हैं। देश में फिलहाल एक्टिव केस 35,175 हैं और पॉजिटिविटी रेट 6.91% हो गया है।
देशभर में आज से दो दिन की कोरोना मॉक ड्रिल की शुरुआत हुई। अस्पतालों में मॉक ड्रिल के जरिए कोरोना से निपटने की तैयारियों का जायजा लिया गया। ये मॉक ड्रिल सरकारी और प्राइवेट दोनों तरह के अस्पतालों में हुई। स्वास्थ्य मंत्री मनसुख मंडाविया ने आज एम्स झज्जर का दौरा किया।
नीचे देखिए मॉक ड्रिल की तस्वीरें...
दवाइयों और ऑक्सीजन का स्टॉक भी देखा जाएगा
कोविड मॉक ड्रिल में देखा जाएगा कि हेल्थ डिपार्टमेंट और स्टाफ इमरजेंसी की स्थिति को कैसे संभालते हैं। वे किस तरह उपलब्ध संसाधनों का पूरा उपयोग करते हुए ज्यादा से ज्यादा लोगों को इलाज उपलब्ध कराते हैं। इसमें अस्पतालों के इन्फ्रास्ट्रक्चर, दवाइयों के स्टॉक, ऑक्सीजन की उपलब्धता, डॉक्टरों और स्टाफ की संख्या समेत कई चीजें देखी जाती हैं।
भारत में पिछली बार 27 दिसंबर, 2022 को कोरोना मॉक ड्रिल हुई थी। वहीं, दिल्ली के अस्पतालों में बीते 26 मार्च को मॉक ड्रिल हुई थी।
टॉप-5 राज्यों में 80% से ज्यादा नए केस, केरल सबसे आगे
देश में रविवार को 5,880 नए कोरोना मरीज मिले। इनमें से 4,805 केस सिर्फ 5 राज्यों में मिले थे। ये कुल आंकड़ों का 81.7% है।
केरल: यहां 1,801 नए केस मिले, 940 लोग ठीक हुए। फिलहाल यहां 12,433 केस एक्टिव हैं। यहां बुजुर्गों, गर्भवती महिलाओं और गंभीर बीमारियों से पीड़ित लोगों के लिए मास्क लगाना अनिवार्य कर दिया गया है।
महाराष्ट्र: रविवार को यहां 788 नए केस मिले, 560 लोग ठीक हुए जबकि 1 व्यक्ति की मौत हुई। शनिवार को यहां 926 नए केस मिले थे। यहां पॉजिटिविटी रेट 7.83% है और 4587 केस एक्टिव हैं।
दिल्ली: यहां बीते दिन 699 नए मामले सामने आए और 4 लोगों की मौत हुई, जबकि 467 लोग इस बीमारी से ठीक हुए। एक्टिव केस 2,460 हो गए हैं। यहां पॉजिटिविटी रेट 21.15% है। सोमवार को दिल्ली में 484 नए केस आए। यहां पॉजिटिविटी रेट 26.58% हो गया है।
हरियाणा: यहां शनिवार को 428 नए केस सामने आए और 145 लोग ठीक हुए। फिलहाल राज्य में 1819 एक्टिव केस हैं। यहां पॉजिटिविटी रेट 6.29% हो गया है। यहां भी मास्क अनिवार्य कर दिया गया है। पूरी खबर यहां पढ़ें...
तमिलनाडु: यहां बीते दिन 369 नए केस मिले और 172 लोग ठीक हुए। फिलहाल राज्य में 1900 एक्टिव केस हैं। यहां पॉजिटिविटी रेट 8.07% है।
दिल्ली के अलावा हिमाचल प्रदेश में कोरोना से 4 लोगों की मौत
कुल केसेस के मामले में रविवार को हिमाचल प्रदेश 10वें नंबर पर रहा। यहां 137 नए केस सामने आए हैं, लेकिन रविवार को यहां 4 लोगों की मौत दर्ज हुई है। इनमें से 3 लोगों की जान शिमला जिले में गई, वहीं एक व्यक्ति की मौत सिरमौर जिले में हुई। हिमाचल में एक्टिव मामलों की संख्या 1,764 हो गई है।
अन्य राज्यों का हाल जान लीजिए...
राजस्थान में तेजी से फैल रहा कोरोना, एक दिन में आए 150 से ज्यादा केस; संक्रमण की दर खतरे के निशान पर 
राजस्थान में कोरोना एक बार फिर डराने लगा है। राज्य में रविवार को एक ही दिन में 165 नए केस मिले। जो गत साल सितंबर के बाद सबसे ज्यादा है। इस महीने के शुरुआती 9 दिन में ही कोरोना से 6 लोगों की मौत भी हो गई। संक्रमण की दर खतरे के करीब पहुंच गई है। राज्य में 9 अप्रैल को टेस्ट पॉजिटिविटी रेट 4.13 फीसदी रही, जबकि डब्ल्यूएचओ के मुताबिक 5 फीसदी दर खतरनाक होती है। पूरी खबर यहां पढ़ें...
बिहार में 24 घंटे में 42 नए केस; अबतक PMCH के 4 डॉक्टर्स संक्रमित
बिहार में कोरोना संक्रमण लगातार बढ़ते जा रहा है। रविवार को राज्य में 42 नए मरीज मिले हैं। इनमें पीएमसीएच के एक डॉक्टर समेत पटना के 14 लोग हैं। पटना के जिन इलाकों में मरीज मिले हैं, उनमें पीएमसीएच, वालमी, वृंदावन काॅलोनी, अनीसाबाद, बहादुरपुर, शाहपुर, खगौल, संपतचक आदि शामिल हैं। पूरी खबर यहां पढ़ें...
छत्तीसगढ़ में कोरोना के 52 नए मरीज मिले:अब प्रदेश में एक्टिव केस 466
छत्तीसगढ़ में पिछले 24 घंटे में कोरोना के 52 नए संक्रमित मरीज मिले हैं। अब कुल एक्टिव मरीजों की संख्या 466 हो गई है। रायपुर में एक्टिव केस सबसे ज्यादा 146 हैं। जबकि बिलासपुर में 52 और दुर्ग में 45 मरीज हैं। राहत की बात ये है कि, पिछले 3 दिन से लगातार केस कम आ रहे हैं। पूरी खबर यहां पढ़ें...
MP में रविवार को मिले कोरोना के नए 32 मामले
मध्यप्रदेश में रविवार को कोरोना के 32 नए मरीज मिले। सबसे ज्यादा भोपाल में 9 नए संक्रमित सामने आए। स्टेट कोविड हेल्थ बुलेटिन के अनुसार इंदौर में 6, जबलपुर में 5, नर्मदापुरम में 3 के अलावा ग्वालियर, पन्ना-सतना, रायसेन में 2-2 और दतिया, खंडवा और उज्जैन में 1-1 नए मरीज मिले हैं। ​​​​​​पूरी खबर यहां पढ़ें...